Virallinen lehti nro C 102 , 03/04/1998 s. 0075



KIRJALLINEN KYSYMYS E-2622/97 komissiolle esittäjä(t): Christine Oddy (PSE) (1. syyskuuta 1997) Aihe: Aasian seksiturismin uhrien kansainvälinen hyväksikäyttö Wienissä pidettyä naisilla käytävää kauppaa käsittelevää Euroopan konferenssia on pidetty onnistuneena ja siitä on tehty yhteenveto komission tiedonannossa ¨naisilla käytävästä kaupasta seksuaalista hyväksikäyttöä varten¨ (KOM(96)0567 lopull.). Voisiko komissio ilmoittaa, mitä toimenpiteitä on toteutettu erityisesti seuraavien suositusten toimeenpanemiseksi: - paremmat mahdollisuudet kerätä tietoja ja tutkimustuloksia; - paremmat edellytykset tiedon jakamiseen asianomaisten viranomaisten välillä; - lisääntynyt yhteistyö ja yhteydet alkuperämaan, hallitusten, kansalaisjärjestöjen ja ihmisoikeusjärjestöjen kanssa; - ennaltaehkäisevät toimenpiteet, joihin kuuluu tiedonjako mahdollisesti vaarassa oleville naisille alkuperämaissa; - järjestelmien kehittäminen naisilla käytävän kaupan uhrien paikallistamiseksi Euroopassa tiedotuskampanjoilla ja uhreille annettavalla avulla; - tietoisuuden lisääminen lähetystöjen henkilöstön ja maahanmuuttoviranomaisten keskuudessa? Komission jäsenen Anita Gradinin komission puolesta antama vastaus (10. lokakuuta 1997) Useita toimenpiteitä on toteutettu sen jälkeen, kun komissiossa marraskuussa 1996 hyväksytty tiedonanto naisilla käytävästä kaupasta seksuaalista hyväksikäyttöä varten lähetettiin neuvostolle ja parlamentille. Neuvosto hyväksyi vuoden 1996 loppupuolella ja vuoden 1997 alussa neljä yhteistä toimintaa, jotka koskevat ihmisillä käytävän kaupan torjuntaa. Näitä ovat: - Europolin huumeyksikön (EDU) toimialueen laajentaminen siten, että se kattaa ihmiskaupan torjumisen - ihmisillä käytävän kaupan ja lasten seksuaalisen hyväksikäytön torjuntaa koskevan aloitteen ja vaihto-ohjelman perustaminen (STOP-ohjelma) - Europolin huumeyksikön laatima luettelo asiantuntijakeskuksista - ihmisillä käytävän kaupan ja lasten seksuaalisen hyväksikäytön torjuntaa koskeva yhteinen toiminta, jonka tavoitteena on vahvistaa jäsenvaltioiden rikoslainsäädäntöä ihmiskaupan torjumiseksi. Useita arvoisan parlamentin jäsenen mainitsemia suosituksia on pantu toimeen STOP-ohjelman yhteydessä rahoitettuina käytännön hankkeina. Tällaisiin hankkeisiin kuuluvat esimerkiksi luotettavien tietojen saannin ja tilastoinnin parantamista koskevat selvitykset, naisilla käytävästä kaupasta tehtyjä erityistutkimuksia koskevat selvitykset sekä artikkeleita, julkaisuja ja lainsäädäntöä koskevia luetteloita sisältävien tietokantojen tai tietoverkkojen perustamista koskevat selvitykset. STOP-ohjelman yhteydessä on myös rahoitettu ihmisillä käytävän kaupan torjuntaan osallistuvien tuomareiden, poliisien ja hallintovirkamiesten koulutusseminaareja. STOP-ohjelmaa voitaisiin käyttää myös lähetystöhenkilöstön ja maahanmuuttoviranomaisten valistamiseen sekä tiedotuskampanjoiden toteuttamiseen. Komission kesäkuussa 1997 perustama Daphne-aloite on myös mainittava, kun puhutaan valtioista riippumattomien järjestöjen (NGO) välisten verkkojen kehittämisestä sekä ennaltaehkäisyn alalla käynnistetyistä NGO-hankkeista, kuten uhrien tunnistamiseen ja heidän auttamiseensa liittyvät hankkeet. Komissio on tukenut tiedotuskampanjoiden ja sopeuttamissuunnitelmien kaltaisia hankkeita lähteenä toimivien yhteisön ulkopuolisten maiden kanssa tehtyjen sopimusten erityissäännösten puitteissa; kyseiset säännökset koskevat mm. ihmisoikeuksien suojelua sekä erityisesti ihmisillä käytävän kaupan ja seksuaalisen hyväksikäytön torjuntaa. Aasiaan suuntautuvan seksimatkailun osalta on muistutettava siitä, että komissio hyväksyi marraskuussa 1996 tiedonannon lapsiseksimatkailun torjunnasta. Tässä tiedonannossa määriteltyyn yleisstrategiaan kuuluu kaksi osaa: - yhtäältä kysynnän vähentäminen yhteistyössä matkailualan ja asianomaisten valtioista riippumattomien järjestöjen kanssa (tiedotus- ja valistuskampanjoiden yhteensovittaminen, matkailualan käytännesääntöjen ja itsesääntelymekanismien parantaminen); - toisaalta ihmiskaupan lähteisiin kohdistuvat toimet määränpäänä olevissa maissa; toimien yhteydessä käytetään kaikkia asianmukaisia keinoja, yhteisön ulkosuhteet ja kehitysyhteistyötoimet mukaan lukien. Näiden lapsiseksimatkailun torjuntatoimia koskevien ehdotusten täytäntöönpano on jo aloitettu. Muiden toimien ohella on päätetty osallistumisesta sellaisten tiedotushankkeiden rahoitukseen lapsiseksimatkailun torjunnan alalla, jotka ovat merkittäviä Euroopan tasolla tai ainakin valtioiden rajat ylittävässä yhteistyössä. Hankkeita koskevat ehdotus- ja tarjouspyynnöt on julkaistu Euroopan yhteisöjen virallisessa lehdessä ((EYVL C 232, 31.7.1997. )).